‘તને સાંભળવાનું કહ્યું છે, બોલવાનું નહીં. હવે તું ગાડીમાંથી ઊતર. મોબાઈલનું સીમ કાર્ડ કાઢ અને તોડીને ફેંકી દે. અને મોબાઈલ પણ ફેંકી દે. મારો માણસ ત્યાં જ ઊભો છે. તારી ગાડીના રંગથી માંડીને તારા જિન્સ અને ચહેરાના રંગ સુધી બધું દેખાય છે. કોઈ ચાલાકી કરવાની કોશિશ ના કરીશ. અને સાંભળ, મોબાઈલ ફેંકીને તરત જ બગોદરા આવી જા. બગોદરાથી લેફ્ટ સાઈડનો રોડ ધંધુકા જાય છે. ત્યાં દસેક કિલોમીટર આગળ વધીશ એટલે જમણી સાઈડે એક મહાદેવનું મંદિર આવશે. મંદિરની બાજુમાંથી એક રફ રસ્તો પસાર થાય છે. ત્યાં ગાડી વાળી લેજે. પછી ચારેક કિલોમીટર પછી એક દેરી આવશે. એ દેરી પાસે એક ખીજડાનું ઝાડ હશે. એ ઝાડ પર કુહાડીના ઘા મારીને ‘M’ કોતર્યો હશે. ત્યાં તારી મધુરજની શૂટ થઈ છે એ કેમેરો અને મેમરી કાર્ડ પડ્યાં હશે. એ લઈ લેજે અને પૈસાની બેગ ત્યાં મૂકી દેજે. કોઈ પણ ચાલાકી કરવાની કોશિશ કરી છે તો સમજી લેજે તેં કહ્યું એમ દુશ્મન જ સાબિત થઈશ. બે ખેતરવા દૂર નહીં જવા દઉં. વીંધી નાખીશ. ઓ.કે. સમજાઈ ગયું બધું? કોઈ પ્રશ્ર્ન?